አፍሪካ ህብረት በሶማሊያ ያለውን የሰላም ማስከበር ተልእኮ ለማጠናከር የጸጥታው ምክር ቤት ያሳለፈውን ውሳኔ አደነቀ
አዲስ አበባ፤ ህዳር 6/2006 (ዋኢማ) – የተባበሩት መንግስታት ድርጅት የጸጥታው ምክር ቤት በሶማሊያ ያለውን የሰላም ማስከበር ተልእኮ ለማጠናከር ያሳለፈውን ውሳኔ በሀገሪቱ ሰላምና መረጋጋትን ለማስፈን እንደሚረዳ የአፍሪካ ህብረት ገለፀ፡፡ህብረቱ ለኢዜአ በላከው መግለጫ የአፍሪካ ህብረት ኮሚሽን ሊቀመንበር ዶክተር ድላሚኒ ዙማ በሶማሊያ የአፍሪካ ህብረት ወታደራዊ ተልእኮ ቡድን አባላት ቁጥር  ከ17 ሺህ 731 ወደ 22 ሺህ ከፍ እንዲል እና የሶማሊያን ብሄራዊ የጦር ሃይልን ለመደገፍ ባሳለፈው ውሳኔ መርካታቸውን ገልጸዋል።በሶማሊያ የአፍሪካ ህብረት ተልእኮን ማጠናከር እና የሶማሊያን ጦር ሃይል መደገፍ አልሻባብን ለመዋጋት እየተካሄደ ያለውን ዘመቻ በማጠናከር ይበልጥ ስኬታማ  ያደርገዋል።ውሳኔው የሶማሊያ ፌዴራል መንግስት አስተዳደርን የበለጠ በማጠናከር እና በአገሪቱ የሚካሄደውን የፖለቲካ  እንቅስቃሴ በተለይም  ህገ-መንግስቱን ለማጽደቅ የሚካሄደውን ጥረት በማጠናቀቅ ምርጫ ለማከናወን ምቹ ሁኔታን የሚፈጥር ነው።ሊቀመንበሯ ውሳኔው በአፍሪካ ህብረትና በተባበሩት መንግስታት ድርጅት መካከል በሶማሊያ ሰላምና መረጋጋትን ለማስፈን በጋራ የሚያደርጉትን የትብብር ውጤት ማሳያ መሆኑን አስረድተዋል።ሊቀመንበሯ የጸጥታው ምክር ቤት አባላት በሶማሊያ ዘላቂ ሰላም፣ መረጋጋት እና እርቅ እንዲሰፍን  ለሰጡት ቁርጠኛ ውሳኔና ድጋፍ በአፍሪካ ህብረት ስም ምስጋና አቅርበዋል።የጸጥታው ምክር ቤት ባለፈው ማክሰኞ በሶማሊያ የአፍሪካ ህብረት የሰላም ማስከበር ሃይል በጊዚያዊነት ከ4 ሺህ በላይ ወታዳሮች እንዲኖሩት የሎጅስቲክ ድጋፍ እንዲደረግ እና ከአልሻባብ ለሚሰነዘሩ ጥቃቶች ምላሽ እንዲሰጥ ሙሉ ሃላፊነት ሰጥቶታል።ምክር ቤቱ በሶማሊያ የአፍሪካ ህብረት ተልእኮ ቆይታም  እ.ኤ.አ እስከ ጥቅምት 2014 ድረስ እንዲራዘም ወስኗል።እንደ ኢሬቴድ ዘገባ ምክር ቤቱ በሶማሊያ የአፍሪካ ህብረት ተልእኮ ወታደራዊ ሃይል ቁጥር ከ17ሺህ 731 እስከ 22ሺ 126 ድረስ ከፍ ማድረግ እንዲቻል በሙሉ ድምጽ ውሳኔ ማሳለፉ ይታወሳል።